Γνωμοδότηση της Οικονομικής και Κοινωνικής Επιτροπής για την "Πρόταση κανονισμού του Συμβουλίου για τη σύσταση κοινής επιχείρησης Galileo"

(2002/C 48/08)

Στις 5 Ιουλίου 2001, και σύμφωνα με το άρθρο 172 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα "Μεταφορές, ενέργεια, υποδομές, κοινωνία των πληροφοριών", στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 6 Νοεμβρίου 2001 με βάση την εισηγητική έκθεση του κ. Bernabei.

Η Οικονομική και Κοινωνική Επιτροπή κατά την 386η σύνοδο ολομέλειάς της, συνεδρίαση της 28ης Νοεμβρίου 2001, υιοθέτησε με 107 ψήφους υπέρ και 4 αποχές την ακόλουθη γνωμοδότηση.

1. Συστάσεις της Οικονομικής και Κοινωνικής Επιτροπής

Η Οικονομική και Κοινωνική Επιτροπή:

Λαμβάνοντας υπόψη:

- τη σημασία που έχει η ανάπτυξη ενός ευρωπαϊκού συστήματος δορυφορικής πλοήγησης Galileo πολιτικής χρήσεως για το μελλοντικό παγκόσμιο σύστημα δορυφορικής πλοήγησης και εντοπισμού και για την παροχή τεχνολογικώς προωθημένων υπηρεσιών στις βιομηχανίες, τις επιχειρήσεις, τους πολίτες και την ευρωπαϊκή κοινωνία προκειμένου το κοινοτικό σύστημα να καταστεί ανταγωνιστικό σε παγκόσμια κλίμακα·

- την ανάγκη ταχείας υιοθέτησης μιας κοινής στρατηγικής στο πλαίσιο μιας αντίληψης διπλής χρήσεως με συγκεκριμένη αποστολή και καλά προσδιορισμένο πεδίο ανάπτυξης για μια συνολική προσέγγιση όλων των στοιχείων και υπηρεσιών του συστήματος, όπως τονίζεται ομόφωνα στη γνωμοδότηση της ΟΚΕ της 12.9.2001(1)·

- την επιτακτική ανάγκη που τονίζεται στην ίδια γνωμοδότηση περί εγκαινιασμού εντός του 2001 μιας "κοινής επιχείρησης" (ΚΕ), σύμφωνα με το άρθρο 171 της Συνθήκης ΕΕ και την επακόλουθη δημιουργία ενός ευρωπαϊκού οργανισμού Galileo με την καταλληλότερη μορφή, και με επιτάχυνση των προθεσμιών σε σχέση άλλωστε με τα θέματα ασφάλειας που ένεκα της σημερινής καταστάσεως καθίστανται απόλυτη προτεραιότητα σε παγκόσμιο επίπεδο·

- την απαίτηση συμμετοχής ήδη από τώρα των ιδιωτικών φορέων στην ανάπτυξη και εκμετάλλευση του συστήματος Galileo τόσο από τεχνική όσο και οικονομική άποψη διαμέσου μιας εταιρείας προαγωγής Galileo που θα παρακολουθεί την υλοποίηση των δεσμεύσεων που αναλήφθηκαν στα πλαίσια του μνημόνιου συνεννόησης του Μαρτίου 2001, εξασφαλίζοντας συνεχή υποστήριξη κατά τις φάσεις ανάπτυξης καθώς και μια εκστρατεία συστηματικής και συνεχούς ενημέρωσης γύρω από το σύστημα Galileo και των δυνητικών του εφαρμογών με βάση τις εφαρμογές του ήδη λειτουργούντος συστήματος Εgnos·

συνιστά στο Κοινοβούλιο, στο Συμβούλιο και στην Επιτροπή να:

- προβούν κατεπειγόντως εντός του 2001 στη σύσταση της κοινής επιχείρησης σύμφωνα με το άρθρο 171 της Συνθήκης ΕΕ·

- να εξασφαλίσουν στην κοινή επιχείρηση δημόσια ουσιαστικώς μορφή, ευέλικτη, ελαφρά και προσδιορισμένη στο χρόνο τροποποιώντας τη σύνθεση της χορήγησης πόρων προς την κοινή επιχείρηση με την αποκλειστική παροχή δημόσιων πόρων προκειμένου να αποφευχθούν οι ενδεχόμενες συγκρούσεις συμφερόντων κατά τον προσδιορισμό των αναδόχων, που ενδέχεται να προκύψουν από τη συμμετοχή ιδιωτικών κεφαλαίων·

- να εξασφαλιστεί η δυνατότητα χορηγήσεων στην κοινή επιχείρηση χρηματικών μέσων και άλλων όπως υλικός εξοπλισμός και λογισμικό, ούτως ώστε να διαφυλαχτούν οι τρόποι και τα πλαίσια συμμετοχής κάθε συστατικού στοιχείου της κοινής επιχείρησης και συγκεκριμένα από πλευράς της Ευρωπαϊκής Διαστημικής Υπηρεσίας (ESA)·

- να δημιουργηθεί αμέσως μετά την κοινή επιχείρηση μια εταιρεία για την προώθηση του Galileo (SPG) με κοινή συμμετοχή του δημόσιου και ιδιωτικού φορέα στην οποία θα διοχετεύονται τα ιδιωτικά κεφάλαια που προβλέπονται από τη συμφωνία συνεννόησης, με την εγγύηση ότι θα περιέλθει βαθμιαία προς την πλειοψηφική συμμετοχή των ιδιωτικών επενδυτών μετά την ολοκλήρωση της αναπτυξιακής φάσης και της αξιολόγησης·

- να προβούν στη δημιουργία δύο κοινών επιτροπών μεταξύ κοινής επιχείρησης και εταιρείας προώθησης του Galileo που θα είναι ένα θεσμικό φόρουμ κατεύθυνσης και ένας οργανισμός ασφάλειας και προστασίας του ιδιωτικού βίου·

- να προβλέψουν από τώρα ήδη τη δημιουργία ενός φορέως εώς το τελικό στάδιο ανάπτυξης και αξιολόγησης, οι προϋποθέσεις του οποίου θα προσδιοριστούν από την κοινή επιχείρηση υπό τη μορφή ευρωπαϊκού οργανισμού ή εταιρεία ευρωπαϊκού δικαίου·

- να συνοδεύσουν τη δημιουργία της κοινής επιχείρησης και της εταιρείας προαγωγής του Galileo με τον εγκαινιασμό ενός ενιαίου στρατηγικού προγράμματος ανάπτυξης σε ευρωπαϊκό επίπεδο ΕΕ - ΕΔΑ που θα προσδιορίσει ένα συνεκτικό πλαίσιο πολιτικών, μέσων, δράσεων και πόρων για την υλοποίηση του συνολικού συστήματος δορυφορικής πλοήγησης και των συναφών εφαρμογών του.

2. Εισαγωγή

2.1. Η Επιτροπή προτείνει έναν κανονισμό για τη δημιουργία μιας κοινής επιχείρησης Galileo βάσει του άρθρου 171 της Συνθήκης ΕΚ, στο πλαίσιο της έρευνας και ανάπτυξης με τρεις βασικές αποστολές:

- υλοποίηση της αναπτυξιακής φάσης και προετοιμασία της φάσης δορυφορικής ανάπτυξης του Galileo·

- εγκαινιασμός των δράσεων έρευνας και τεχνολογικής ανάπτυξης που είναι απαραίτητες μέσω της Ευρωπαϊκής Διαστημικής Υπηρεσίας (ESA) και συντονισμός των εθνικών δράσεων·

- ενεργοποίηση των απαραίτητων δημόσιων και ιδιωτικών κονδυλίων.

2.1.1. Το καταστατικό που προτείνεται από την Επιτροπή προβλέπει την άμεση συμμετοχή της ίδιας της Επιτροπής, της ΕSA και των ιδιωτών στην κοινή επιχείρηση, η οποία θα διαχειρίζεται τις προσκλήσεις υποβολής προσφορών που αφορούν στην υλοποίηση της αναπτυξιακής φάσης του προγράμματος.

2.2. Η Οικονομική και Κοινωνική Επιτροπή απέδωσε μεγίστη σημασία στο πρόγραμμα Galileo, υιοθετώντας σχετική γνωμοδότηση πρωτοβουλίας στις 12 Σεπτεμβρίου 2001 η οποία και εγκρίθηκε ομόφωνα.

2.3. Στην εν λόγω γνωμοδότηση η ΟΚΕ(2) τονίζει ότι είναι απαραίτητη η υιοθέτηση μιας κοινής και ομόφωνης στρατηγικής για τις δορυφορικές επικοινωνίες προκειμένου να αναπτυχθεί μία σφαιρική προσέγγιση όλων των στοιχείων και υπηρεσιών του συστήματος που να υπερσκελίζει τον τεχνικό μηχανισμό δορυφορικής πλοήγησης και εντοπισμού στίγματος με την ενσωμάτωση της στρατηγικής αυτής σε μία αντίληψη "διπλής χρήσεως" στην οποία θα περιλαμβάνονται όλες οι διάφορες αρμοδιότητες των κοινοτικών πολιτικών της ΕΕ, της δυτικοευρωπαϊκής ένωσης και της γραμματείας για την κοινή εξωτερική πολιτική και ασφάλεια του Συμβουλίου.

2.4. Στο πλαίσιο της στρατηγικής αυτής, η ΟΚΕ τάσσει ως προτεραιότητες:

- τον εγκαινιασμό εντός του 2001 της κοινής επιχείρησης σύμφωνα με το πρώην άρθρο 171 της Συνθήκης ΕΕ και την επακόλουθη δημιουργία του οργανισμού Galileo, με βάση 4 πυλώνες, δηλαδή ένα θεσμικό φόρουμ, έναν οργανισμό ασφάλειας και προστασίας του ιδιωτικού βίου, έναν ρυθμιστικό οργανισμό και έναν λειτουργικό οργανισμό·

- τον καθορισμό των προδιαγραφών σύμφωνα με τη νέα κοινοτική προσέγγιση για τις παρεχόμενες υπηρεσίες και την επισήμανση των δραστηριοτήτων που θα προκύψουν από το σύστημα Galileo·

- την εφαρμογή κατάλληλων μέτρων για την προστασία των πολιτών τόσο από την άποψη του ιδιωτικού βίου και των σχετικών δικαιωμάτων όσο και από την άποψη της ασφάλειας·

- την δημιουργία παράλληλα με την κοινή επιχείρηση μιας επιχείρησης για την προώθηση του Galileo και τον εγκαινιασμό μιας εκστρατείας ενημέρωσης για να εξασφαλισθεί η ευρύτερη δυνατή αποδοχή και υποστήριξη εκ μέρους των οικονομικών και κοινωνικών κατηγοριών και του ευρέως κοινού ως τεχνολογίας αιχμής πλανητικού επιπέδου που σταθμίζεται με όρους συνεργασίας/ανταγωνισμού με τα συστήματα που λειτουργούν στα πλαίσια του GPS και Glonass·

- την επιτάχυνση των μεταβατικών περιόδων από τη φάση ανάπτυξης και αξιολόγησης στη φάση της θέσεως σε τροχιά και επακόλουθης λειτουργίας μέσω της ενσωμάτωσης του Εgnos(3) στο σύστημα Galileo που επιτρέπουν την επιταχυμένη χρήση ανά διαδοχικά τμήματα του προδρομικού συστήματος παρέχοντας γενική εικόνα και άμεση εξοικείωση με το "καλό ευρωπαϊκό προϊόν"·

- την εξασφάλιση πλήρους συνεργασίας και διαλειτουργικότητας με τα συστήματα Glonass και GPS και τις μελλοντικές εξελίξεις τους, με την ταυτόχρονη εδραίωση ζωνών συχνοτήτων για το Galileo επ' ευκαιρία της Διάσκεψης WCR του 2003.

3. Γενικές παρατηρήσεις

3.1. Η ΟΚΕ επικροτεί την πρόταση κανονισμού του Συμβουλίου σχετικά με τη σύσταση κοινής επιχείρησης Galileo την οποία θεωρεί ότι αποτελεί ένα από τα ουσιαστικά βήματα για να εξασφαλισθεί η ανταγωνιστική και διαρθρωμένη επίδραση του ευρωπαϊκού συστήματος Galileo το οποίο είναι σε θέση να εξασφαλίσει αυτόνομες και ολοκληρωμένες υπηρεσίες με ένα σύστημα πολιτικής διαχείρισης.

3.2. Η ΟΚΕ είναι πεπεισμένη ότι το πρόγραμμα Galileo και οι συναφείς υπηρεσίες εφόσον ενσωματωθούν στην αναγκαία στρατηγική αντίληψη που εκτέθηκε προηγουμένως θα είναι σε θέση να συμβάλουν ουσιαστικά και σε παγκόσμιο επίπεδο στην ευημερία όλων των πολιτών όσον αφορά τη βελτίωση της ποιότητας ζωής, της αξιοποίησης της ανθρώπινης προσωπικότητας καθώς επίσης και όσον αφορά την ασφάλεια, την προστασία του ατομικού ιδιωτικού βίου και ταυτοχρόνως θα ευνοήσουν τη δημιουργία νέων επιχειρήσεων, νέων καινοτόμων υπηρεσιών, νέων επαγγελματικών ικανοτήτων και μεγαλύτερης οικονομικής και κοινωνικής συνοχής.

3.3. Σύμφωνα με την ΟΚΕ, είναι απαραίτητος ο εγκαινιασμός ενός ενιαίου στρατηγικού προγράμματος ανάπτυξης σε ευρωπαϊκό επίπεδο στο πλαίσιο του οποίου θα ενταχθούν βέβαιες δομές και δίοδοι καθώς και δράση προώθησης και υποστήριξης της ορατότητας του συστήματος Galileo σε συνοχή με τις απαραίτητες στρατηγικές και εμπορικές πολιτικές της Ευρωπαϊκής Ένωσης. Υπό το πρίσμα αυτό, η ΟΚΕ θεωρεί συνεπώς απαραίτητη αλλά όχι και απολύτως αποχρώσα τη δημιουργία της κοινής επιχείρησης ως πρόταση της Επιτροπής που φαίνεται να ανταποκρίνεται σε αντιφατικές απαιτήσεις και ισορροπίες.

3.4. Η ΟΚΕ θεωρεί πράγματι ότι η δημιουργία αποκλειστικώς της κοινής επιχείρησης εάν δε συνοδεύεται από άλλες παράλληλες και ταυτόχρονες δράσεις, είναι ανεπαρκής για να εξασφαλισθεί η καλή έκβαση του εγχειρήματος, λαμβανομένων υπόψη και των όσων διακυβεύονται τόσο από την άποψη μιας ανταγωνιστικής και έντονα καινοτόμου ανάπτυξης ενός νέου συστήματος δορυφορικής πλοήγησης και εντοπισμού στίγματος καθ' ολοκληρίαν ευρωπαϊκής και σε πολιτική βάση, όσο και από την άποψη της συνύπαρξης με τα άλλα συστήματα πλοήγησης και εντοπισμού στίγματος που είναι εξαιρετικά ανταγωνιστικά και που έχουν ήδη ευρέως δοκιμαστεί και είναι παρόντα στην παγκόσμια αγορά.

3.5. Η ΟΚΕ θεωρεί ότι είναι απαραίτητο να προβλεφθεί παράλληλα με την κοινή επιχείρηση και αμέσως μετά:

- η δημιουργία μιας εταιρείας για την προώθηση του Galileo με κοινή συμμετοχή στην οποία θα πρέπει να περιέλθουν τα 200 εκατομμύρια ευρώ που προβλέπονται στο μνημόνιο συνεννόησης και η οποία θα πρέπει να υιοθετήσει βαθμιαία το σύστημα της πλειοψηφικής συμμετοχής ιδιωτικών επενδυτών μετά την ολοκλήρωση της αναπτυξιακής φάσης του συστήματος Galileo·

- η δημιουργία δύο κοινών οργανισμών μεταξύ κοινής επιχείρησης και εταιρείας προώθησης: ένα θεσμικό φόρουμ πλοήγησης ανοικτό στα δημόσια και ιδιωτικά συστατικά μέρη και, ένας οργανισμός ασφάλειας και προστασίας του ιδιωτικού βίου που θα διασφαλίζει την τήρηση των απαιτήσεων διαφάνειας, ασφάλειας και προστασίας των πολιτών.

3.6. Σύμφωνα με την ΟΚΕ θα πρέπει να προβλεφθεί ήδη από τώρα η δημιουργία έως το τελικό στάδιο της κοινής επιχείρησης, ενός φορέα με τη μορφή ευρωπαϊκού οργανισμού Galileo ή Ευρωπαϊκής Εταιρείας Galileo διότι θεωρεί ότι εάν δεν προσδιοριστεί η φυσιογνωμία του φορέα στον οποίον θα ανατεθεί η θέση σε τροχιά και η χρησιμοποίηση του συστήματος, αυτό θα βλάψει τις λειτουργικές προοπτικές του Galileo, δίδοντας έτσι ένα αντιφατικό σημάδι ελλείψεως σε ένα δημιούργημα που πρέπει να διερευνηθεί και να υποστηριχθεί με συνοχή προκειμένου να εξασφαλιστεί η επιτυχία του.

3.7. Η εταιρεία προαγωγής του Galileo - SPG είναι απαραίτητη προκειμένου να συμμετάσχουν πλήρως τα ιδιωτικά συστατικά μέρη τόσο από τεχνική όσο και δημοσιονομική άποψη στη δημιουργία του συστήματος Galileo και στις τελικές εφαρμογές του, χωρίς να ελλοχεύουν κίνδυνοι συγκρούσεων συμφερόντων. Η εν λόγω εταιρεία SPG πρέπει εξάλλου να διαδραματίσει καίριο ρόλο στην ενημερωτική εκστρατεία του συστήματος Galileo στις τεχνικές ιδιότητές του, στις ικανότητες εφαρμογής του στο οικονομικό και κοινωνικό πλαίσιο καθώς και στην συνδυασμένη χρήση του με τα κινητά συστήματα επικοινωνίας με τα συστήματα GRID(4) και με τα λοιπά υπάρχοντα δίκτυα, χερσαία και δορυφορικά, σε ένα πολυλειτουργικό πλαίσιο.

3.8. Η ΟΚΕ επαναλαμβάνει ότι δεδομένων των τεχνικών προθεσμιών μετάβασης από την αναπτυξιακή και αξιολογική φάση (2004) έως τη φάση θέσεως σε τροχιά (2007) και ως τη λειτουργική φάση (2008) είναι απαραίτητο, παράλληλα με την συνεκτική ενημερωτική εκστρατεία και την άμεση ενημέρωση των φορέων και του κοινού να διασφαλιστεί η ανάπτυξη ανά διαδοχικά τμήματα των επιμέρους εφαρμογών μέσω του προδρομικού συστήματος Εgnos· και συγκεκριμένα, στην υπηρεσία της αεροπλοήγησης.

4. Ειδικές παρατηρήσεις

4.1. Η ΟΚΕ συμφωνεί με το στόχο της ΚΕ που είναι η διασφάλιση ομοιόμορφης διαχείρισης του Galileo στην οποίαν όμως θα πρέπει να συγκλίνουν μόνον οι δημόσιοι πόροι της ΕΕ έστω και υπό μορφή μη χρηματικών χορηγήσεων, όπως υλικός εξοπλισμός ή/και λογισμικό, όπως και με την ανάγκη να δοθεί στην ΚΕ νομική μορφή ικανή να συνάπτει τις συμβάσεις και να εφαρμόζει τις δράσεις που είναι απαραίτητες για την καλή έκβαση της αναπτυξιακής φάσης και της φάσης ενεργοποίησης του σχεδίου καθώς επίσης και για να προσδιορίσει τις προϋποθέσεις για τη δημιουργία του Ευρωπαϊκού Οργανισμού ή Ευρωπαϊκής Εταιρείας.

4.1.1. Σύμφωνα με την ΟΚΕ, η δομή της κοινής επιχείρησης θα πρέπει να είναι εύκαμπτη και ελαφρά, σε συνοχή με τις αρμοδιότητές της και τον περιορισμένο χρόνο διάρκειάς της, και να εξασφαλίζει με την ανάθεση συμβάσεων σε τρίτους και με άμεσες οικονομικές χορηγήσεις, την υλοποίηση υλικού εξοπλισμού και λογισμικού που είναι απαραίτητοι για την ολοκλήρωση της αναπτυξιακής φάσης και της φάσης ενεργοποίησης, έτσι ώστε να αποφευχθούν οι δυσλειτουργίες που προκάλεσαν κατά το παρελθόν πολλά προβλήματα στην ΚΕ που συστάθηκε στα πλαίσια της Εuratom.

4.1.2. Σε ό,τι αφορά το εφαρμοστέο φορολογικό σύστημα, η χώρα στην οποία θα εγκατασταθεί η επιχείρηση θα πρέπει να εξασφαλίσει την απαλλαγή από το ΦΠΑ για τις συναλλαγές της κοινής επιχείρησης Galileo.

4.2. Σε ό,τι αφορά τη δωδέκατη αιτιολογική σκέψη, θεωρεί ότι πρέπει να τροποποιηθεί ως εξής: "το Ευρωπαϊκό Συμβούλιο της Στοκχόλμης επεσήμανε ότι ο ιδιωτικός τομέας είναι διατεθειμένος να συμπληρώσει τους δημόσιους προϋπολογισμούς για την αναπτυξιακή φάση. Οι εκπρόσωποι των κυρίως ενδιαφερόμενων βιομηχανιών ... με την εγγραφή τους στο κεφάλαιο της κοινής επιχείρησης ή με οιαδήποτε άλλη μορφή όπως η δημιουργία εταιρείας προαγωγής του Galileo, συνολικού ύψους 200 εκατομμύρια EUR".

4.3. Σε ό,τι αφορά τη 14η αιτιολογική σκέψη θα πρέπει να τροποποιηθεί ως εξής: "Η κοινή επιχείρηση θα έχει ως κύριο καθήκον ... με τη συγκέντρωση δημόσιων και ιδιωτικών κονδυλίων που θα χρησιμοποιηθούν προς το σκοπό αυτό, υπό μορφήν άμεσων χρηματοδοτήσεων ή άλλης φύσεως παροχής· εξάλλου, θα επιτρέψει να εξασφαλιστεί η διαχείριση σημαντικών έργων επίδειξης".

4.4. Η ΟΚΕ προτείνει να προστεθούν δύο νέες αιτιολογικές σκέψεις (αριθ. 15 και 16):

(15) Η κοινή επιχείρηση πρέπει να υποστηριχθεί από μία εταιρεία προαγωγής Galileo με μικτό δημόσιο και ιδιωτικό κεφάλαιο σύμφωνα με τα όσα υποδεικνύονται στο μνημόνιο συνεννόησης. Η εκτελεστική επιτροπή θα προβεί στον προσδιορισμό και πιστοποίηση των δαπανών, στο σχεδιασμό της αρχιτεκτονικής του συστήματος ανάπτυξης, υλοποίησης και διατήρησης. Η εταιρεία προαγωγής θα αναλάβει μόνιμη ενημερωτική εκστρατεία αξιολόγησης του συστήματος Galileo για τους πιθανούς φορείς και χρήστες καθώς και για το κοινό.

(16) Η κοινή επιχείρηση και η εταιρεία προαγωγής του Galileo θα συστήσουν κατόπιν με σκοπό τον καίριο συντονισμό δύο κοινούς συμβουλευτικούς οργανισμούς που θα προεδρεύονται από την Ευρωπαϊκή Επιτροπή. Δηλαδή ένα θεσμικό βήμα πλοήγησης, ανοιχτό στα δημόσια και ιδιωτικά ενδιαφερόμενα συστατικά μέρη και έναν οργανισμό ασφάλειας και προστασίας προσωπικών δεδομένων για να διασφαλίζει την τήρηση των απαιτήσεων διαφάνειας, ασφάλειας και προστασίας του πολίτη.

4.5. Παράρτημα - Καταστικό της κοινής επιχείρησης Galileo άρθρο 1

4.5.1. Πρέπει να διαγραφεί η δεύτερη περίπτωση του σημείου (3 β), δεδομένου ότι τα ποσά και οι παροχές σε είδος που εγγράφονται από τις επιχειρήσεις θα πρέπει να διοχετεύονται στην εταιρεία προαγωγής Galileo και όχι στην κοινή επιχείρηση η οποία πρέπει να λειτουργεί εξ ολοκλήρου με δημόσιους πόρους.

4.5.2. Κατά συνέπεια, το σημείο 4, 3η περίπτωση πρέπει να τελειώνει με τις λέξεις "... εντός προθεσμίας 30 ημερών". Συνακόλουθα πρέπει να διαγραφεί και η επόμενη φράση: "οι ιδιωτικές επιχειρήσεις οφείλουν ... πριν τις 31 Δεκεμβρίου 2002".

4.6. Παράρτημα άρθρο 2

4.6.1. Το σημείο 3, πρώτη περίπτωση, δεύτερη φράση πρέπει να τροποποιηθεί ως εξής:

- "εξασφαλίζει ότι οι ιδιωτικές επιχειρήσεις που συμμετείχαν στην εταιρεία προαγωγής Galileo απολαμβάνουν ανάλογης μεταχείρισης βάσει του ελάχιστου δικαιώματος προτίμησης κατά ποσόστωση με σκοπό την απόκτηση της ιδιότητας μέλους του οργανισμού που θα αναλάβει την εγκατάσταση και την εκμετάλλευση του συστήματος πλοήγησης".

4.6.2. Να προστεθεί μία τρίτη περίπτωση στο σημείο 3:

- καταρτίζει και αναπτύσσει συστηματική εκστρατεία επικοινωνίας για να εξασφαλισθεί στους φορείς και στο ευρύ κοινό η ανάπτυξη των φάσεων υλοποίησης ανά διαδοχικά τμήματα των επιμέρους αλλά σημαντικών εφαρμογών.

4.6.3. Να προστεθεί επίσης το εξής νέο σημείο 4:

"4. κατά την εκτέλεση των καθηκόντων που περιγράφονται στα σημεία 1, 2 και 3, η κοινή επιχείρηση βοηθείται από δύο κοινούς συμβουλευτικούς οργανισμούς παράλληλα με τη δημιουργία εταιρείας προαγωγής του Galileo που συγκεκριμένα είναι ένα θεσμικό βήμα πλοήγησης και ένας οργανισμός ασφάλειας και προστασίας των προσωπικών δεδομένων για να διασφαλίζει την τήρηση των απαιτήσεων διαφάνειας, ασφάλειας και προστασίας του πολίτη."

4.7. Παράρτημα, άρθρο 7

4.7.1. Το άρθρο 7, σημείο 2 να τροποποιηθεί ως εξής:

"2. το Διοικητικό Συμβούλιο μπορεί να ζητεί τη γνώμη του θεσμικού βήματος και του οργανισμού ασφάλειας και προστασίας προσωπικών δεδομένων."

4.8. Παράρτημα, άρθρο 8

4.8.1. Στο άρθρο 8, σημείο 3 να προστεθεί το εξής νέο σημείο 3:

"3. το Διοικητικό Συμβούλιο κάνει χρήση των συμβουλών των δύο μικτών συμβουλευτικών οργανισμών που συστάθηκαν από κοινού με την εταιρεία προαγωγής Galileo, δηλαδή του θεσμικού βήματος με ισομερή σύνθεση μεταξύ των δύο οργανισμών υπό την προεδρία της Ευρωπαϊκής Επιτροπής και του οργανισμού ασφάλειας και προστασίας ιδιωτικών δεδομένων εξίσου με ισομερή σύνθεση υπό την προεδρία της Ευρωπαϊκής Επιτροπής. Οι εν λόγω οργανισμοί μπορούν να εκφράζουν γνώμες για τα θέματα που υποβάλλονται σε αυτούς από το διοικητικό συμβούλιο. Οι οργανισμοί θα έχουν την ίδια διάρκεια με την κοινή επιχείρηση και θα αποτελούνται από τριάντα μέλη εκ των οποίων 15 διορισμένοι από το διοικητικό συμβούλιο της κοινής επιχείρησης και 15 από το διοικητικό συμβούλιο της εταιρείας προαγωγής Galileo."

4.9. Παράλληλη σύσταση μιας εταιρείας προαγωγής Galileo (SPG)

4.9.1. Η ΟΚΕ συνιστά να προβλεφθεί μία εταιρική δομή που θα υποβληθεί στις ιδιωτικές επιχειρήσεις που έχουν υπογράψει το μνημόνιο συνεννόησης του Μαρτίου 2001 για τη δημιουργία μιας εταιρείας προαγωγής Galileo στην οποία θα συμμετέχουν οι δημόσιες αρχές παράλληλα με τις ιδιωτικές επιχειρήσεις για την κατάρτιση συστημάτων προσδιορισμού και πιστοποίησης των δαπανών και για την εδραίωση του συστήματος επέκτασης, ανάπτυξης, υλοποίησης και διατήρησης του συστήματος Galileo.

4.9.2. Η ιδιοκτησία της εταιρείας αυτής θα πρέπει βαθμιαία να μεταβεί από το δημόσιο έλεγχο στον έλεγχο των ιδιωτικών επενδυτών που στο τέλος της διαδικασίας θα μεταβούν στο καθεστώς πλειοψηφικής συμμετοχής στην ίδια την εταιρεία από οικονομική άποψη, ενώ ο έλεγχος και η τεχνοπολιτική ευθύνη θα παραμείνει υπό τον έλεγχο του δημόσιου τομέα.

4.9.3. Η εταιρεία προαγωγής Galileo (SPG) πρέπει να συμμετέχει ισομερώς στις δύο κοινές συμβουλευτικές επιτροπές ΚΕ και SPG, δηλαδή στο θεσμικό βήμα και στον οργανισμό ασφάλειας και προστασίας των προσωπικών δεδομένων και να δέχεται γνωμοδοτήσεις είτε με δική της αίτηση είτε κατόπιν αιτήσεως της ΚΕ.

4.9.4. Η SPG, τέλος, πρέπει μεταξύ των αρμοδιοτήτων της, εκτός από τη συμμετοχή στον προσδιορισμό των υπηρεσιών και στο σχεδιασμό του συστήματος να είναι αρμόδια και για την ενεργό συμμετοχή στην εκστρατεία ενημέρωσης και επικοινωνίας και υποστήριξης του συστήματος Galileo έως το τέλος της λειτουργικής φάσεως το 2008.

Βρυξέλλες, 28 Νοεμβρίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) ΕΕ C 311 της 7.11.2001.

(2) EE C 311 της 7.11.2001.

(3) Egnos: ευρωπαϊκός πρόδρομος του συστήματος Galileo: πρόκειται για μια χερσαία διάρθρωση που υποστηρίζει ένα σύστημα δορυφορικής ραδιοπλοήγησης που εξαρτάται από το αμερικανικό σύστημα GPS και το ρωσικό σύστημα Glonass και το οποίο εξασφαλίζει την ακεραιότητά τους, ειδοποιώντας τον χρήστη σε πολύ βραχύ χρονικό διάστημα για οποιαδήποτε δυσλειτουργία που μπορεί να επηρεάσει την ποιότητα των σημάτων που μεταβιβάζονται από γεωστατικούς δορυφόρους.

(4) GRID: σύστημα που διανέμεται από αλληλοσύνδεση υπολογιστή/πολυμέσων με ενιαία θέαση όπως π.χ. το σύστημα UMTS.